રાજ્ય સરકાર ધારે તો ઘડીના છઠ્ઠા ભાગમાં આ શાળા માંધાતાઓને સીધા કરી શકે તેમ છે પણ ખાટલે મોટી ખોડ હોય તેમ ૫૦ ટકાથી વધારે શાળા - કોલેજો રાજકારણીઓથી પ્રેરિત અને તેમની માલિકીની છે ત્યારે તેરી ભી ચુપ, મેરી ભી ચુપ, લુંટ્યા કરો તેવો ઘાટ આજે ગુજરાતમાં સર્જાયો છે. જુનીયર કેજીથી લઇ સિનીયર કેજીમાં સંચાલકોની ઉઘાડી લુંટ સામે શિક્ષણ વિભાગ પણ ભેદીમૌન ધારણ કરીને બેઠું છે. સરકાર કોઈ એક્શન લેવા તૈયાર નથી બાકી હજારો એકર જમીન સરકાર પાસે છે બનાવો હાઈટેક સરકારી શાળા તો તરત જ આ શિક્ષણ માંધાતાઓની હાટડીઓ ધમધમતી બંધ થઇ જાય. આજે અમદાવાદમાં મોટાભાગની મ્યુનિસિપલ કોર્પોરેશન સંચાલિત સરકારી શાળાઓ બંધ થઇ ગઈ છે ત્યારે એવો સવાલ ઉપસ્થિત થઇ રહ્યો છે જનતાએ ફક્ત ટેક્સ ભરી ભરીને આપવાનો હોય તો સરકારની જવાબદારી શું છે.